Pia Gjellerup (S), 1999-03-17:
Jeg må først beklage over for hr. Jørn Jespersen: Jeg opfattede i hvert fald spørgsmålet meget klart på den måde, at jeg skulle beskrive, hvad det var for betingelser, jeg forestillede mig, og det, jeg sagde, var: Det er jeg på dette tidspunkt ikke i stand til, for jeg har bl.a. ikke det grundlag, som Konkurrencestyrelsen er i gang med at sikre sig, nemlig meldinger fra alle berørte omkring mejerifusionen.
Og derfor er jeg ikke i stand til at sige noget i dag om betingelserne, men det er selvfølgelig rigtigt, at uanset om det er Konkurrencestyrelsen, der laver en afvejning, eller om det konkret er inde på mit bord, afvejningen laves, så er det mit ansvar at vurdere, om sagen skal sendes til EU, og det vil jeg selvfølgelig vurdere, når der forhåbentlig vil være en god og gunstig aftale, og så vil jeg også mene, at vurderingen vil være, at så har vi klaret sagen, som om vi havde den fusionskontrol, som vi har i EU.
Til hr. Frank Aaen: Jeg kan kun bekræfte, at sagen kan sendes til EU, og at det er en bedømmelse, jeg synes
Og det betyder selvfølgelig, at vi vil se på det konkret, og selvfølgelig også, at vi vil se på fusionen konkurrencemæssigt, og dér vil jeg så sige, at fødevareministerens udtalelse om velkomst til fusionen jo ikke handler om, at ethvert element på en hvilken som helst måde på det tidspunkt, hvor fusionen blev aftalt, er klarlagt og positivt.
Nej, det er et signal om, som jeg er fuldstændig enig i, at en fusion på mange måder kan give en række gunstige danske virkninger
Der er jo andet her i livet end konkurrence her i Danmark, så man kan selvfølgelig også vurdere nogle fusioner stærkt positivt, og det er vi meget enige om i regeringen.
Først til hr. Jørn Jespersen og delvis også til hr. Steen
Gade: Nu er det jo sjældent, at parter undergiver sig en lovgivning, som ikke eksisterer.
Det er der faktisk tale om her, hvor mejerierne har tilkendegivet - dem, der indgår i fusionen - at de gerne vil have fusionen behandlet og drøftet med henblik på at finde de nødvendige betingelser for at sikre en konkurrence.
De betingelser, der måtte blive tale om, har jeg ikke på stående fod nogen som helst mulighed for eller for den sags skyld rimelig myndighed til at kunne udtale mig om med nogen som helst kompetence.
Det er derfor, vi har konkurrencemyndigheder til at behandle det.
De behandlinger er gået i gang, som jeg beskrev det, også med inddragelse af de parter, der er berørt udenfor: leverandører, forbrugere, konkurrenter, aftagere osv.
Og det er dér, på det grundlag, at der vil kunne afspejle sig en behandling af fusionen med henblik på en afgørelse af, om den kan godkendes, og hvilke betingelser der vil skulle stilles.
Så stiller hr. Jørn Jespersen en lang række spørgsmål
Jeg mener ikke, at jeg på nuværende tidspunkt vil stå og foregribe de beslutninger, som ville kunne tages, og det er det, jeg bekræftede i min besvarelse.
Jeg mener, at den mest saglige og ordentlige behandling, som sagen kan få, er at lade parterne, herunder altså ikke alene fusionsparterne, men også alle andre involverede parter, tage de drøftelser med konkurrencemyndighederne med henblik på at se, om der kan skabes en ordentlig dansk løsning i forhold til en fusion.
Dér vil jeg sige til hr. Frank Aaen, at jeg godt kan forestille mig, at der kan skabes konkurrence og også ordentlig konkurrence også med en stor mejerifusion.
Jeg mener også, at der er positive vinkler i en fusion, og jeg synes, det er lidt galt, at vi er kommet til, at fusioner er noget negativt og alt andet er vidunderligt.
Det mener jeg er en alt for snæver tankegang, men jeg skal i øvrigt så bemærke, at jeg nok kunne undre mig over, at hr. Frank Aaen mener, at det er vanskeligere at få regeringen til at se objektivt på det end det EU, som hr. Frank Aaen vist i øvrigt ikke er den store beundrer af.
Så kan jeg bekræfte over for hr. Steen Gade, at Socialdemokratiet er positivt indstillet over for fusionskontrol.
Det var vi, da vi drøftede konkurrenceloven i sin tid, og derfor synes vi selvfølgelig, at det er glædeligt, at der på trods af det politiske kompromis, der blev lavet, er en mulighed for at få bedømt denne meget store fusion i en relation, hvor vi kan afprøve, hvad en fusionskontrol faktisk kan anvendes til.
Hr. Jørn Jespersen nævner en række emner, som han godt synes at ministeren kunne sige noget om.
Hvis jeg stod og sagde den slags, at jeg sådan set synes, det ville være spændende at se på det, vil det være meget løse floskler, og dér er ministre jo i en anden situation end så mange andre.
Det har ikke nogen synderlig betydning at sige så mange floskler som minister, men man vil forvente, at der vil komme noget
bagefter
Derfor synes jeg, det er sagligt at lade de saglige vurderinger ligge til grund, hvor både leverandører, aftagere, forbrugere, konkurrenter giver de relevante indspil, og ikke lade mig som absolut lægmand i sådan noget stå på ét ben i Folketingssalen og slynge om mig med et eller andet, jeg sådan set godt synes.
Jeg går ud fra, at de emner, som hr. Jørn Jespersen nævner her, vil være blandt de emner - og måske vil der være en del flere - man vil have de konkrete, saglige drøftelser om og vurderinger af i det arbejde, der nu foregår i Konkurrencestyrelsen.
Hermed sluttede spørgsmålet.